Ministru kabineta noteikumu projekta „Kārtība, kādā izglītības iestāde informē izglītojamo vecākus (personas, kas realizē aizgādību), pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | Ministru kabineta noteikumu projekts „Kārtība, kādā izglītības iestāde informē izglītojamo vecākus (personas, kas realizē aizgādību), pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi” (turpmāk – noteikumu projekts) izstrādāts saskaņā ar Izglītības likuma 14.panta 35.punktu un Ministru Prezidenta V.Dombrovska 2010.gada 24.septembra rezolūciju Nr.12/2010-JUR-112. |
|  2. |  Pašreizējā situācija un problēmas |  Izglītības likuma 14.panta 35.punkts nosaka, ka Ministru kabinets nosaka kārtību, kādā izglītības iestāde informē izglītojamo vecākus (personas, kas realizē aizgādību) (turpmāk – vecāki), pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi. Valstī vienota kārtība, kā rīkoties izglītības iestādei gadījumā, ja izglītojamais bez attaisnojoša iemesla nav ieradies izglītības iestādē un izglītības iestādei nav informācijas par neierašanās iemeslu, nav noteikta. Šādas normas tiek iestrādātas izglītības iestāžu nolikumos vai iekšējās kārtības noteikumos. Katra izglītības iestāde rīkojas pēc saviem ieskatiem. Nedrīkst pieļaut situāciju, ka izglītojamais dienu vai pat vairākas dienas neapmeklē skolu un nav noskaidrots kavējuma iemesls, kā arī, iespējams, vecāki par to nav informēti. Ja izglītojamais obligātajā izglītības vecumā sistemātiski vai ilgstoši neapmeklē izglītības iestādi bez attaisnojoša iemesla, nekavējoties ir jāinformē atbilstošās pašvaldības vai valsts institūcijas, kuru funkcijās noteikts pienākums nodrošināt obligātās izglītības ieguvi. Jautājumam par izglītības iestādes neapmeklēšanu bez attaisnojoša iemesla ir vairāki aspekti: - Atsevišķu mācību stundu kavējumi tiek fiksēti klases žurnālā, tie var rasties dažādu attaisnojošu vai neattaisnojošu iemeslu dēļ (problēmas ar transporta kavēšanos, vienkārša aizgulēšanās, neattaisnojama izvairīšanās no kādas mācību priekšmeta stundas, konflikts ar skolas biedru vai pedagogu, gripas epidēmija vai citas negaidītas veselības problēmas un tml.). Šos jautājumus faktiski risina pati izglītības iestāde, tas ietilpst direktora, klases audzinātāja, sociālā pedagoga, skolas psihologa, direktora vietnieka mācību darbā vai direktora vietnieka audzināšanas darbā pienākumos. Ministru kabineta 2005.gada 18.oktobra noteikumu Nr.779 „Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju” 3.6.apakšpunktā ir noteikts, ka informāciju par izglītojamo nokavētajām mācību priekšmetu stundām iekļauj klases žurnālā. Katra mēneša beigās un katra semestra beigās informācija par katra izglītojamā kavētajām mācību stundām tiek apkopota un par to tiek informēti vecāki. Semestra beigās un mācību gada beigās informācija par izglītojamā kavētajām mācību stundām tiek norādīta liecībā. Izglītības programmās, kas ir izglītības iestādes izglītojošo darbību reglamentējošs dokuments, izglītības iestādes norāda, ka izglītojamā vecāki par bērna mācību sasniegumiem un kavējumiem tiek informēti ne retāk kā reizi mēnesī, bet nepieciešamības gadījumā vecāki par bērna mācību sasniegumiem un citiem ar izglītības ieguvi saistītiem jautājumiem tiek informēti individuālā sarunā. Ja izglītības iestāde izmanto elektronisko skolvadības sistēmu „e-klase” vai *Mykoob*, vecākiem ir iespēja tiešsaistē redzēt e-klases saturu, sava bērna dienasgrāmatu, tajā skaitā kavējumus. Vecākiem ir iespējams nekavējoties saņemt ziņojumus SMS veidā no skolas par savu bērnu kavējumiem. „e-klasē” vecāki arī var elektroniski informēt skolu, ja bērns neieradīsies uz mācībām.  Izglītojamā drošības dēļ nekavējoša vecāku informēšana nepieciešama gadījumā, ja vecāki ir palaiduši bērnu uz skolu un ir pārliecināti, ka viņš ir ieradies skolā, bet skolā bērns tomēr nav ieradies (pat ņemot vērā iespējamu aizkavēšanos sabiedriskā transporta kavēšanās dēļ).  - Sistemātiski, ilgstoši, pastāvīgi mācību kavējumi, klaiņošana, atsevišķos gadījumos pat skolas neapmeklēšana ar vecāku akceptu vai vecāku bezspēcība, kas noved pie nesekmības, neapgūta mācību satura un otrgadniecības. Šādā situācijā var būt nepieciešama pašvaldības dažādu dienestu – izglītības pārvaldes vai izglītības speciālista, sociālā dienesta, bāriņtiesas iesaistīšanās. Problēmas rodas, ja izglītojamā deklarētā dzīves vietas adrese un atbilstošā pašvaldība nesakrīt ar faktisko dzīves vietu, par kuru izglītības iestādei varbūt pat nav sniegta informācija, kā arī, ja izglītības iestāde atrodas citā pašvaldībā, nevis tajā, kur izglītojamais dzīvo. Te faktiski pieskaitāma arī situācija, kad ģimene ir pārcēlusies uz dzīvi citā valstī, bet par to ar iesniegumu neinformējot izglītības iestādi vai pašvaldību. - Izglītības likuma 54.pantā „Izglītojamā pienākumi” ir noteikts, ka izglītojamā pienākums ir apgūt pamatizglītības programmu un ievērot izglītības iestādes nolikumu un iekšējās kārtības noteikumus, kas tikai netieši norāda uz obligātu mācību stundu apmeklēšanu. Tomēr atsevišķos gadījumos izglītojamais var apgūt obligāto izglītību arī mācoties patstāvīgi, sekmīgi nokārtojot izglītības iestādes un valsts noteiktos pārbaudes darbus vērtējuma saņemšanai. Mācību satura apguve ģimenē vecāku atbildībā 1.-4.klases posmā paredzēta Ministru kabineta 2005.gada 1.novembra noteikumos Nr.822 „Noteikumi par obligātajām prasībām izglītojamo uzņemšanai un pārcelšanai nākamajā klasē vispārējās izglītības iestādēs (izņemot internātskolas un speciālās izglītības iestādes)”. Funkcija uzraudzīt un kontrolēt Bērnu tiesību aizsardzības likuma un citu bērnu tiesību aizsardzību regulējošo normatīvo aktu ievērošanu ir uzdota Valsts bērnu tiesību aizsardzības inspekcijai.  |
|  3. |  Saistītie politikas ietekmes novērtējumi un pētījumi | Nav attiecināms |
|  4. |  Tiesiskā regulējuma mērķis un būtība |  Noteikumu projekta mērķis ir noteikt valstī vienotu kārtību, kādā izglītības iestāde informē izglītojamo vecākus, pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi, izslēdzot iespēju, ka izglītojamais nav ieradies izglītības iestādē un izglītības iestādei nav informācijas par neierašanās iemeslu, kā arī, ka izglītojamais varētu ilgstoši vai sistemātiski neapmeklēt izglītības iestādi bez attaisnojoša iemesla.  Noteikumu projekta normas attiecinātas uz bērniem no piecu gadu vecuma pirmsskolas izglītības pakāpē, jo Izglītības likuma 4.pantā noteikts, ka no piecu gadu vecuma bērnu sagatavošana pamatizglītības ieguvei ir obligāta. Noteikumu projekts attiecināts tikai uz nepilngadīgiem izglītojamiem (nepilngadība abu dzimumu personām turpinās tik ilgi, kamēr tās sasniedz astoņpadsmit gadu vecumu) vispārējās un profesionālās izglītības iestādēs. Pēc pilngadības sasniegšanas persona, kaut arī turpina vispārējās vai profesionālās izglītības iegūšanu, saskaņā ar Civillikumu ir pilnībā rīcībspējīga un vecāki savu aizgādības varu zaudē, tādejādi nebūtu pamatoti izstrādāt tiesisko regulējumu, ka izglītības iestādei ir jāsniedz vecākiem ziņas par pilngadīga bērna izglītības iestādes apmeklējumu. Pilngadība kā patstāvība no 18 gadu vecuma jau ilgstoši ir noteikta lielākajā daļā Eiropas valstu un šis vecums ir noteikts, vadoties arī no medicīniskiem apsvērumiem par personas nobriešanu. Informācija par izglītojamo nokavētajām mācību priekšmetu stundām tiek ierakstīta klases žurnālā atbilstoši Ministru kabineta 2005.gada 18.oktobra noteikumiem Nr.779 „Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju”. Informācija klases žurnālā par kavējumiem tiek apkopota reizi mēnesī. Lai operatīvi reaģētu uz izglītojamā neierašanos, izglītības iestādes vadītājam uzdots noteikt kārtību, kā ik dienas reģistrē izglītojamo ierašanos vai neierašanos izglītības iestādē, bez kavēšanās sazinoties ar vecākiem, ja skolai nav informācijas par neierašanās iemeslu. Šajā kārtībā jānosaka skolas darbinieks, kurš, sākoties mācību stundām, apkopo informāciju par kavētājiem no visām klasēm vai grupām no pedagogiem, kuri vada pirmās mācību stundas, un kurš ir atbildīgs par vecāku informēšanu, ja izglītojamais nav ieradies un nav informācijas par kavējuma iemesliem. Iespējams, ka lielās skolās jābūt noteiktām vairākām atbildīgām personām pa klašu grupām. Izglītības iestādei arī jānodrošina informācijas bāze drošiem kontaktiem ar vecākiem (dzīvesvietas adreses ir iekļautas Valsts izglītības informācijas sistēmā, bet arī telefona numuri, e-pasta adreses). Visiem vecākiem ir jāzina, kam, kurai personai skolā viņiem ir jāsniedz informācija, ja viņu bērns nevar apmeklēt izglītības iestādi, kā arī jābūt skaidrai kārtībai, kā to var izdarīt – ar zvanu (telefona numurs), ar e-pastu (e-pasta adrese), elektroniskajā skolvadības sistēmā, ar zīmīti, vai drīkst zvanīt mācību stundas laikā un tml. Izglītības iestādei jāiepazīstina vecākus ar šo iekšējo kārtību. Ja izglītojamais nav ieradies izglītības iestādē uz mācību sākumu vai kādu nākamo mācību stundu un izglītības iestādei nav informācijas par neierašanās iemeslu, izglītības iestāde nekavējoties, bet ne vēlāk kā mācību dienas laikā, rakstveidā vai elektroniskā veidā, vai mutvārdos sazinās ar vecākiem, lai noskaidrotu izglītojamā neierašanās iemeslu. Kurās skolās tā vēl nav ierasta kārtība, tur būs jāpanāk, ka ir pašsaprotami informēt skolu, ja bērns tajā dienā nevar ierasties uz mācībām. Bērna slimības gadījumā var aptuveni novērtēt paredzamo slimošanas ilgumu. Ja izglītojamais pirmsskolas pakāpē vairāk kā trīs mācību dienas nav atvests uz izglītības iestādi un iestādei nav informācijas par neierašanās iemeslu vai iemesls nav uzskatāms par attaisnojošu, izglītības iestāde par to informē pašvaldības izglītības pārvaldi vai izglītības speciālistu. Tas nozīmē, ka izglītības iestādei trīs dienu laikā nav izdevies atrisināt jautājumu un novērst neattaisnotu mācību kavēšanu saviem spēkiem, tādēļ tiek iesaistīti pašvaldības atbildīgie dienesti. Pamatizglītības un vidējās izglītības pakāpē, ja izglītojamais vairāk kā 20 mācību stundas semestrī pamatizglītības pakāpē nav apmeklējis izglītības iestādi bez attaisnojoša iemesla, izglītības iestāde par to bez kavēšanās rakstveidā vai elektroniskā veidā informē pašvaldības izglītības pārvaldes iestādi vai izglītības speciālistu, kura pienākums ir īstenot pašvaldības funkcijas izglītības jomā. Pašvaldības izglītības speciālista(-u) uzdevums ir noskaidrot skolas neapmeklēšanas iemeslus, ja nepieciešams, sadarboties ar pašvaldības sociālo dienestu, bāriņtiesu vai pat pašvaldības policiju. Ja izglītojamais dzīvo citā pašvaldībā, ir jāsazinās ar atbilstošās pašvaldības izglītības speciālistiem. Tomēr, ievērojot Izglītības likumā doto pilnvarojumu Ministru kabinetam, šajos noteikumos nedrīkst noteikt tālākās darbības, kādas būtu veicamas pašvaldībai. Nepieciešamības gadījumā, ja ir pamatotas aizdomas par bērna tiesību pārkāpumu, izglītības iestāde par izglītojamo, kurš bez attaisnojoša iemesla neapmeklē izglītības iestādi, informē bāriņtiesu vai Valsts bērnu tiesību aizsardzības inspekciju. Vidēji skolēni dažādu iemeslu dēļ, parasti slimības dēļ, kavē 4-5% mācību stundu, tas ir 15-20 mācību stundas semestrī. Ja ir semestra laikā sakrājušās jau vairāk kā 20 neattaisnoti kavētas mācību stundas, izglītības iestādei ir pienākums iesaistīt problēmas risināšanā pašvaldības atbildīgos dienestus. Vidējā izglītība nav obligāta, tomēr noteikumu projekts paredz izglītības iestādes pienākumu sazināties ar nepilngadīga izglītojamā vecākiem arī vidējās izglītības pakāpē (10.-12.klase vispārizglītojošā vidusskolā vai 1.-3.kurss profesionālās izglītības iestādē), ja izglītojamais nav ieradies izglītības iestādē un izglītības iestādei nav informācijas par neierašanās iemeslu. Kaut arī saskaņā ar Izglītības likuma 4.pantu vidējā izglītība nav obligāta, vecākiem arī pēc tam, kad bērns ir pabeidzis mācības pamatizglītības pakāpē, ir pienākums nodrošināt bērna izglītošanu un audzināšanu (garīgās un fiziskās attīstības nodrošināšanu, pēc iespējas ievērojot viņa individualitāti, spējas un intereses un sagatavojot bērnu sabiedriski derīgam darbam).  |
|  5. |  Projekta izstrādē iesaistītās institūcijas |  Nav  |
|  6. |  Iemesli, kādēļ netika nodrošināta sabiedrības līdzdalība | Nav attiecināms |
|  7. |  Cita informācija |  Nav |

|  |
| --- |
| **II. Tiesību akta projekta ietekme uz sabiedrību** |
|  1. |  Sabiedrības mērķgrupa | Izglītojamie obligātajā izglītības vecumā, kuri mācās vispārējās vai profesionālās izglītības iestādēs. |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Izglītības iestādes, kurām jānodrošina ātra, droša un obligāta informācija par apmeklētību. |
|  3. |  Tiesiskā regulējuma finansiālā ietekme | Nav attiecināms |
|  4. |  Tiesiskā regulējuma nefinansiālā ietekme | Netiks pieļauta situācija, ka izglītojamais bez attaisnojoša iemesla nav ieradies izglītības iestādē, bet vecāki nav informēti par prombūtni, kā arī nav noskaidrots prombūtnes iemesls. |
|  5. |  Administratīvās procedūras raksturojums |  Izglītības likuma 58.pantā ir noteikts, ka vecāku pienākums ir informēt izglītības iestādi par bērna veselības stāvokli un citiem apstākļiem, ja tiem var būt nozīme mācību procesā. Izglītības iestādēm tā nav jauna procedūra, tikai tagad tā būs obligāta. |
|  6. |  Administratīvo izmaksu monetārs novērtējums |  Nav attiecināms |
|  7. |  Cita informācija |  Nav |

*Anotācijas III, IV un V sadaļa – nav attiecināms.*

|  |
| --- |
| **VI. Sabiedrības līdzdalība un šīs līdzdalības rezultāti** |
|  1. |  Sabiedrības informēšana par projekta izstrādes uzsākšanu |  Noteikumu projekts 2010.gada 1.oktobrī tika nosūtīts izskatīšanai vairāku republikas pilsētu (Rīga, Daugavpils, Jelgava) un novadu pašvaldību izglītības pārvaldēm (Gulbenes novads, Rēzeknes novads, Jēkabpils novads), kā arī Latvijas Izglītības Vadītāju asociācijai (LIVA).  |
|  2. |  Sabiedrības līdzdalība projekta izstrādē |  Viedoklis par noteikumu projektu lūgts gan lielo republikas pilsētu, gan novadu izglītības speciālistiem, pēc iespējas aptverot visas iespējamās situācijas saistībā ar neattaisnojošu kavējumu novēršanu. Saņemts viens priekšlikums noteikumu projekta precizēšanai. |
|  3. |  Sabiedrības līdzdalības rezultāti | Rīgas izglītības pārvaldes izteiktais priekšlikums ir ņemts vērā, LIVA atbalsta noteikumu projektu bez iebildumiem. |
|  4. |  Saeimas un ekspertu līdzdalība | Noteikumu projekta izstrādē izmantotas Saeimas likumprojekta „Grozījumi Izglītības likumā” apspriešanas 1. un 3.lasījuma stenogrammas LP0946\_1 un LP946\_3. |
|  5. |  Cita informācija |  Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Vispārējās un profesionālās izglītības iestāžu administrācija |
|  2. |  Projekta izpildes ietekme uz pārvaldes funkcijām |  Funkcijas un uzdevumi netiek paplašināti |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide |  Veidot jaunas institūcijas nav nepieciešams |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija |  Likvidēt esošas institūcijas nav nepieciešams |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija |  Esošas institūcijas reorganizācija vai esošu institūciju apvienošana nav plānota |
|  6. |  Cita informācija |  Nav |

 Izglītības un zinātnes ministrs R.Broks

Valsts sekretārs M.Gruškevics

08.12.2010 15:42

1920

 E.Grīnis

67047910, edgars.grinis@izm.gov.lv